༈ །།རྗེ་དམར་སྟོན་རྒྱ་མཚོ་རིན་ཆེན་ལ་བསྟོད་པ།། ༄། །ན་མོ་གུ་རཱ་ཝེ། ལུང་དང་རྟོགས་པའི་ཡོན་ཏན་བགྲང་ཡས་ཀྱིས། །གང་བློ་གཏིང་མཐའ་ཡངས་པར་གནས་བཅས་ནས། །ཕྲིན་ལས་ཆུ་བོ་སྟོང་ཕྲག་འབེབས་མཛད་པ། །ཆོས་ཀྱི་རྒྱ་མཚོའི་རིན་ཆེན་བསྔགས་པར་འོས། །གནས་བརྟན་ཆེན་པོ་ལམ་ཕྲན་བསྟན་ཉིད་ཀྱི། །རྣམ་འཕྲུལ་དངོས་གྱུར་དཔལ་ལྡན་རིན་ཆེན་ལས། །རབ་བྱུང་བསྙེན་པར་རྫོགས་ནས་ཉེར་གསུམ་པར། །བསླབ་སྦྱངས་མཐར་ཕྱིན་སྒྲུབ་ལའང་བརྩོན་པར་མཛད། །དེ་ནས་བཟུང་སྟེ་རང་ལོ་དོན་དྲུག་པ། །མཐར་ཕྱིན་བར་དུ་ལོ་གྲངས་གཅིག་ཙམ་ཡང་། །བར་ཆད་མེད་པར་དམ་པའི་ཆོས་གསུངས་པས། །སློབ་མའི་ཚོགས་རྣམས་སྨིན་གྲོལ་མཛད་ལ་འདུད། །འདུལ་མདོ་འགྲེལ་པར་བཅས་དང་གླེང་གཞི་དང་། །སྔགས་ཆོག་གོང་མའི་རྣམ་བཤད་རྒྱས་པ་ཀུན། །མ་ཚང་མེད་པར་ཟླ་བ་གསུམ་རེ་ལ། །རྫོགས་པར་གསུང་བའི་དམ་བཅའ་མཐར་ཕྱིན་མཛད། །མཛོད་འགྲེལ་ཡོངས་རྫོགས་འགྲེལ་བཤད་རྣམ་གཉིས་པོ། །མཆིམས་དང་སྣེའུ་པའི་བཤད་སྲོལ་གྱིས་བརྒྱན་པ། །ཟླ་བ་གཉིས་རེས་ཚང་བར་འཆད་པ་ཡི། །དམ་བཅའ་མཐར་ཕྱིན་དེ་ལ་གེགས་མི་མངའ། །དེ་འདྲ་དེ་ནི་གནས་བརྟན་ཆེན་པོ་ཡི། །གསུང་བཞིན་སྐྱོ་ངལ་མེད་པར་གོམས་བགྱིས་པས། །ཐུགས་དགོངས་ཡོངས་སུ་རྫོགས་པའི་བྱིན་རླབས་ཞེས། །དུས་མཐར་གསུངས་པ་དེ་ལ་སྙིང་ནས་དད། །གང་གི་འཁོར་དུ་དགེ་སློང་ཚོགས་འདུས་པ། །དམ་ཆོས་འདུལ་བའི་ཕྱག་ལེན་སྙིང་པོ་མཆོག །གཞི་གསུམ་རྣམ་གཞག་སྙུང་གནས་ཆོ་ག་ཡིས། །ཀུན་སྤྱོད་གཙང་མར་མཛད་པ་དེ་ལ་དད། །ཁྱོད་སྐུ་བཙུན་པར་མཐོང་བ་ཙམ་གྱིས་ཤེས། །ཁྱོད་གསུང་ཡངས་པར་གསུང་རབ་ཐོས་པས་གོ །ཁྱོད་ཐུགས་བཟང་བར་རིང་དུ་བརྟེན་པས་ཤེས། །མཁས་བཙུན་བཟང་པོའི་གོ་འཕང་མཉེས་ཁྱོད་ཙམ། །རང་གིས་བཟུང་བའི་ཆོས་ཀྱི་གྲྭ་ཆེན་ལས། །མ་གཡོས་བཤད་པའི་རྣམ་གྲངས་དེ་ལྟ་བུ། །མཛད་པོ་གཞན་དག་ཡོད་དམ་འགའ་མེད་ན། །ཁྱོད་ལ་ལྷག་པར་སྐྱབས་སུ་མཆི་མིན་ནམ། །ཁྱེད་ཅག་བླ་མར་བཅས་པའི་སྒྲིན་འགྲུས་ཀྱིས། །བསྟན་ལ་ལྷག་པར་བསམས་པའི་གོ་ཆ་འདི། །ནུས་ལྡན་སློབ་མའི་ལུས་ངག་ཡིད་གསུམ་པོས། །འབྲལ་པ་མེད་པར་གྱོན་དགོས་མ་ཡིན་ནམ། །མཐོང་བས་འཇིག་རྟེན་འདས་པར་གོ་ཁྱོད་ཉིད། །བསམས་པས་རྒྱལ་སྲས་ཆེན་པོར་དེ་རིང་ཤེས། །བསྟན་པའི་བྱ་བ་ཟབ་ཅིང་རྒྱ་ཆེ་བར། །མཛད་ལ་སྒོ་གསུམ་གུས་པས་ཕྱག་འཚལ་ལོ། །དེ་ལྟར་འདུན་ཞིང་དད་པའི་དགེ་ལེགས་ཀྱིས། །བདག་ཀྱང་རྒྱལ་བའི་སྲས་ཀྱི་བརྟུལ་ཕོད་དང་། །ནམ་ཡང་མི་འབྲལ་ཐོས་བསམ་ལག་པ་ཡིས། །བསྟན་པའི་རྒྱལ་མཚན་ཚུགས་པར་འཛིན་བྱེད་ཤོག །འདི་ནི་གྲོ་སའི་དམར་སྟོན་རྒྱ་མཚོ་རིན་ཆེན་ལ་བསྟོད་པའོ།། །།ཤུ་བྷཾ།།